Menningarárið 2000 gamlárskvöld í Perlunni 1999 . Öll eigum við sterkar minningar tengdar gamlárskvöldi . Ár eftir ár erum við vön að hitta fjölskyldu og vini , fara að brennum og sjá síðan himininn fyllast af flugeldum , þegar gamla árið er kvatt og nýju fagnað . Fá kvöld ársins mótast af meiri vanafestu . Að þessu sinni höfum við hins vegar ákveðið að breyta út af vananum og hittast á góðri hátíð hér í Perlunni . Öll vitum við hvers vegna , Reykjavík er að taka við hinum virðulega titli : Menningarborg Evrópu . Margir hafa lagt á sig lengra ferðalag en við Reykvíkingar til að taka þátt í hátíðinni . Við fögnum 80 ungmennum frá átta menningarborgum Evrópu , sem leggja leið sína á þessum tímamótum til Íslands og mynda kórinn Raddir Evrópu , það verkefni menningarársins 2000 , sem lyftir merki Reykjavíkur og Íslands hvað hæst og hefur þegar hlotið mikla alþjóðlega viðurkenningu . Sigurður Nordal prófessor komst þannig að orði , að vaninn myndaði að mörgu leyti máttarviðina í lífi einstaklings og þjóðfélags , sem alls ekki yrði án verið . Og hann sagði einnig , að með vanans hjálp gæti hinn veiklyndi orðið svo sterkur , að enginn sjái veikleik hans . Af þessum orðum gætum við dregið þá ályktun , að með því að bregða út af vana okkar í kvöld værum við bæði að vega að máttarviðunum og afhjúpa eigin veikleika . Í raun gerum við þó hvorugt . Við komum saman vegna óvenjulega merks atburðar og til að staðfesta þann styrk , sem felst í máttarviðum íslensks þjóðfélags , þegar aldamótaárið 2000 gengur í garð , árið , sem tengir þar að auki tvö árþúsund . Einstakt merkisár í Íslandssögunni , þegar minnst er kristnitöku , landafunda og síðast en ekki síst efnt til mestu menningarhátíðar , sem nokkru sinni hefur verið til stofnað af Íslendingum . Sumir spyrja , til hvers allt þetta umstang . Hverju skilar það mér eða þjóðinni í aðra hönd ? Hvers vegna þessi áhersla á listir , sögu og menningu ? Þegar að er gáð eru svörin einföld . Án sögu og menningar værum við sundurleitur hópur í leit að uppruna og sameiningartákni . Fagrar listir snerta tilfinningar okkar , sköpunarmátt , skilning , vellíðan og innri þrótt . Án fagurra lista er andinn fátækari og við stæðum verr að vígi gagnvart öllum viðfangsefnum daglegs lífs . Góðir áheyrendur ! Gefum okkur tóm til að lyfta andanum , gleðjast og njóta þess , sem er fagurt og mótast af listrænum skapandi krafti . Í hátíðarskapi er gott að búast til sóknar á nýrri öld og árþúsundi , full atorku , bjartsýni og gleði . Hátíð er til heilla best , þess vegna komum við saman hér í kvöld og göngum inn í árið 2000 . Gleðilegt menningarár - gleðilega hátíð - farsæld á 21. öldinni .